Boererate.com: Mediese woordeboek en gids: H
Mediese woordeboek en gids: H
(Ons is tans nog besig met die kodering van die gids vir die gesondheidswetenskappe - dit brei stelselmatig uit.)
H-band (H band) <sien ook A-band, I-band, Z-lyn> Die ligter band wat in die middel van die donker A-band van 'n sarkomeer voorkom.
haar (hair) 'n Meersellige, filamentagtige uitgroeisel uit 'n gespesialiseerde follikel in die epidermis.
haaslip (cleft palate) <sien gesplete verhemelte>
hakskeentendon (Achilles tendon) Die algemene naam vir die tendon wat die agterste onderbeenspiere (gastroknemius- en soliusspiere) aan die hakskeen verbind.
hand (hand) Die deel van die boonste ledemaat distaal tot die voorarm wat uit die karpus, metakarpus en falanges bestaan.
hardlywig (constipated) Moeilik om te ontlas.
harsingdruk ’n Uiters ernstige toestand waar druk op die brein uitgeoefen word deur bloed wat in die skedel versamel of deur die been weens ’n fraktuur.
harsingontsteking (inflammation of the brain) <sien ensefalitis>
harsingskudding (concussion) Aandoening van die harsings as gevolg van ’n harde slag.
hart (heart) <sien ook cor; kardia> 'n Hol keëlvormige spierorgaan wat bloed vanaf alle liggaamsdele ontvang en dit na die longe en die res van die liggaam pomp.
hart- (cardiac) <sien kardiaal>
hartversaking (heart failure) <sien kardiale versaking>
hematofagies (haematophagous) (bloedsuiend) Wat op bloed teer.
hemafobie (hematofobia) (hematofobie, bloedvrees) Afkeer, walging van bloed.
hematofobie (hematofobia) (hemafobie, bloedvrees) Afkeer, walging van bloed.
hematogeen (haematogenic, haematogenous, haematopoetic, haemopoetic) (bloedvormend, hematopoiëties, hemopoiëties) Afkomstig van, of mbt die vorming van bloed of bloedselle.
hematogenese (haematogenesis, haematopoiesis, haemogenesis) (bloedselvorming, bloedvorming, hematopoiëse, hemogenese, hemopoiëse) Vorming en ontwikkeling van bloedselle - veral rooibloedselle.
hematoom (haematoma) Versameling van bloed in 'n orgaan, ruimte of weefsels buite die bloedvate.
hematologie (haematology) Studie van bloed en bloedsiektes.
hematoloog (hematologist) (bloedkundige) Deskundige op die gebied van die bloed en bloedsiektes.
hemeralopie (hemeralopia, day blindness) <sien ook skotopie/cf niktalopie> (dagblindheid) Verminderde gesigsvermoë met daglig of ander beligting.
hemofilie (haemophilia) (bloeiersiekte, bloeisiekte) Oorerflike bloedsiekte wat by die manlike geslag voorkom - bloedstolling word baie vertraag a.g.v. 'n afwesigheid van stollingsfaktor VIII.
hemofilis (haemophiliac, bleeder) (bloeier) Persoon met hemofilie of ander bloedingsneiging.
hemoragie (haemorrhage) (bloedverlies) Enstige bloeding.
hemoragies (haemorrhagic) (bloederig) Beskrywend vir enige weefsel waar bloeding voorgekom het.
hemosiet (haemocyte, blood cell, blood corpuscle, haematocyte) <sien ook eritrosiet, leukosiet> (bloedliggaampie, bloedsel, hematosiet) Een van die sellulêre bestanddele van bloed.
hemostaties (haemostatic) (bloedstuitend) M.b.t. die stuiting van bloed.
hepaties (hepatic) (lewer-) M.b.t. die lewer.
hepatitis (hepatitis) Ontsteking van die lewer.
hermafrodiet (hermaphrodite, bisexual) (biseksueel) Met die kenmerke van albei geslagte.
hernia (hernia, rupture) (breuk, ruptuur) Uitstulping van 'n gedeelte van 'n orgaan deur 'n abnormale opening in die wand van die holte waarin dit normaalweg geleë is.
heup (hip) <sien coxa>
heupbeen (hip bone) <sien ook ilium; ischium; pubis> Enigeen van die twee vergroeide bene wat saam met die heiligbeen die bekken vorm en elk voorsien is van ’n potjie waarin die kop van die femur pas.
hibried (hybrid, bastard) <sien ook heterosigoot> (baster) Afstammeling wat ontstaan agv die kruising van ouers wat verskillende gene dra.
hik (hiccup, hiccough) 'n Kortaf krampagtige hyggeluid wat gevorm word a.g.v. 'n onwillekeurige spasmodiese sametrekking van die diafragma met gevolglike inaseming en 'n skielike sluiting van die glottis.
hiperglisemie (hyperglycaemia) <sien ook diabetes mellitius/cf hipoglisemie> (hiperglukemie) 'n Abnormaal hoë bloedglukose.
hipertensie (hypertension) <cf hipotensie> Aanhoudende verhoogde arteriële bloeddruk.
hipotensie (hypotension) <cf hipertensie> Lae arteriële bloeddruk.
His-bondel (His's bundle, atrioventricular bundle, AV bundle, bundle of His) (atrioventrikulêre bondel, AV-bondel, bondel van His) 'n Spesiale geleidingsbaan wat impulse vanaf die atrioventrikulêre knoop in die atria na die atrioventrikulêre spiere van die hart lei.
histerie (hysteria) Ongesteldheid van die senustelsel.
HIV (HIV, human immunodeficiency virus) <sien ook verworwe immuniteitsgebreksindroom> (menslike immuniteitsgebrekvirus, MIV) Die afkorting vir een van die retrovirusse wat VIGS veroorsaak.
hoë bloeddruk (high blood pressure) <sien hipertensie>
hoes (cough) Die plotselinge uitstoting van lug uit die longe.
homogeen (homogeneous) <cf heterogeen 2de inskrywing> (eenvormig) Met eenvormige eienskappe of struktuur.
hoofpyn (headache) Enige pyn in die kop.
hormonaal (hormonal) Met betrekking tot hormone.
hormoon (hormone) 'n Chemiese stof wat deur endokriene kliere afgeskei en direk in die bloedstroom gestort word, waarna dit na 'n teikenorgaan vervoer word om die aktiwiteit daarvan te inisieer of reguleer.
humerus (humerus) (boarmbeen) Been geleë tussen die skouer en die elmboog.
Anonymous 16/12/13 14:46
My man ly aan Haemachtomatisis lewer siekte. Hy jeuk VERSKRIKLIK!!!! Soek dringend raad vir medisyne om aan te smeer. Hy mag niks drink ni lewer baie swak. Sal dankbaar wees as iemand kan help ASB. Baie dankie
Anonymous 18/12/13 12:53
Weet nie regtig van iets wat jy aansmeer nie. Wat hy moet doen is natuurlik om voedsel met baie yster te vermy, dan ook voedsel met vitamiene C, alcohol en rou skulpvis. Party mense beweer dit help om tee te drink.